SKRIFTLIG FORESPØRGSEL E-0121/00

af Ioannis Souladakis (PSE) til Kommissionen

(27. januar 2000)

Om: Overtrædelse af en handelsaftale mellem EU og Sydafrika

Det at Sydafrika insisterer på for alkoholiske drikke at anvende de traditionelle betegnelser ouzo og grappa, der er navne for tilsvarende beskyttede produkter fra henholdsvis Grækenland og Italien, sætter spørgsmålstegn ved den frihandelsaftale, som for nylig blev underskrevet af EU og Sydafrika. Sydafrikas handlinger skaber problemer for tilnærmelsesbestræbelserne mellem de to parter, især efter afskaffelsen af apartheid og afslutningen på Sydafrikas internationale isolation, der har varet i årtier.

Denne mulighed for at omgå aftaler mellem EU og tredjelande til skade for EU-producenters konkrete interesser bør forebygges, inden der indgås sådanne aftaler. Eftersom der findes et stort antal lignende aftaler med tredjelande, bør de ansvarlige EU-institutioner til enhver tid træffe de nødvendige forebyggende foranstaltninger for at undgå risikoen for forfalskning af en mængde beskyttede produkter.

Tager Kommissionen hensyn til beskyttelsen af traditionelle betegnelser på EU-produkter i forbindelse med indgåelse af frihandelsaftaler, og hvilke instrumenter råder den over i dette konkrete tilfælde med henblik på at beskytte ouzo- og grappaproducenterne imod den uretmæssige brug af disse betegnelser i Sydafrika?

Svar afgivet på Kommissionens vegne af Poul Nielson

(8. marts 2000)

Målet med frihandelsaftalerne mellem EF og tredjelande er først og fremmest at fjerne handelsbarrierer for stort set al samhandel mellem parterne. Aftalerne omfatter imidlertid også andre handelsrelaterede områder, som f.eks. beskyttelse af intellektuel ejendomsret. Dette er tilfældet med aftalen mellem EF og Sydafrika.

Forhandlingerne, der førte til aftalen om handel, udvikling og samarbejde, blev nøje fulgt af Rådet under hele forløbet i overensstemmelse med det forhandlingsmandat, som Rådet vedtog i marts 1996. Resultatet fik enstemmig støtte fra medlemsstaterne på Det Europæiske Råd i Berlin i marts 1999, og igen i juli 1999, hvor Rådet traf afgørelse om aftalens midlertidige anvendelse. I oktober 1999 afgav Europa-Parlamentet samstemmende udtalelse om aftalen.

Hvad angår beskyttelse af spiritusbetegnelser, er betegnelserne ouzo og grappa fuldt ud beskyttet på Fællesskabets område for det pågældende græske og italienske produkt(1). Tredjelandsprodukter kan derfor ikke indføres eller markedsføres i EF under disse betegnelser. På multilateralt plan er disse to betegnelser imidlertid ikke på nuværende tidspunkt beskyttet af regler for handelsrelaterede intellektuelle ejendomsrettigheder (TRIP). EF satser imidlertid på ved forhandling af bilaterale og multilaterale aftaler at sikre beskyttelsen af disse betegnelser på tredjelandsmarkeder. En række tredjelande, deriblandt Sydafrika, er vedblivende imod beskyttelse. De bilaterale aftaler, som EF har indgået med Mexico og Schweiz, indeholder imidlertid sådanne beskyttelsesbestemmelser. Lignende aftaler er i øjeblikket ved at blive forhandlet med ansøgerlandene og nabolandene samt med Canada.

For så vidt angår Sydafrika, indeholder aftalen om handel, udvikling og samarbejde, der blev undertegnet i oktober 1999, en specifik anmærkning om beskyttelse af de geografiske betegnelser portvin og sherry, som er anerkendt i henhold til de multilaterale regler for TRIP(2). Men aftalen bekræftede, at beskyttelse af traditionelle betegnelser som grappa og ouzo må afvente den separate aftale om vin og spiritus, der har været under forhandling med Sydafrika i de sidste tre år. Denne separate aftale var oprindelig omfattet af forhandlingsmandatet for hovedaftalen, som blev tildelt Kommissionen i 1996. Kommissionens forhandlingsdelegation har vedholdende søgt at få EF's holdning i dette spørgsmål ført igennem.

I februar 2000 accepterede Sydafrikas regering et forslag fra EF om beskyttelse af betegnelserne ouzo og de andre traditionelle spiritusbetegnelser(3) for de pågældende fællesskabsprodukter efter en femårig overgangsperiode. Det blev endvidere aftalt med Sydafrika, at de officielle forhandlinger om vin- og spiritusaftalen skulle genoptages i marts 2000 i håbet om, at aftalen kan undertegnes den 1. juni 2000 og træde i kraft den 1. september 2000.

(1) Se Rådets forordning (EØF) nr. 1576/89 af 29. maj 1989 om fastlæggelse af almindelige regler for definition, betegnelse og præsentation af spiritus (EFT L 160 af 12.6.1989).

(2) Se bilag X til Rådets afgørelse 1999/753/EF af 29. juli 1999 om midlertidig anvendelse af aftalen om handel, udvikling og samarbejde mellem Det Europæiske Fællesskab og dets medlemsstater på den ene side og Den Sydafrikanske Republik på den anden side (EFT L 311 af 4.12.1999).

(3) Grappa, Korn, Kornbrand, Pacharan, Jägertee.